U-I-232/12
Natisni
Opravilna št.:
U-I-232/12
Datum odločitve:
8. 10. 2012
ECLI:
ECLI:SI:USRS:2012:U.I.232.12
Akt:
Zakon za uravnoteženje javnih financ (Uradni list RS, št. 40/12) (ZUJF), 2. odst. 143. čl.
Izrek:
Pobuda za začetek postopka za oceno ustavnosti drugega odstavka 143. člena Zakona za uravnoteženje javnih financ (Uradni list RS, št. 40/12) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Želimir Breže, Maribor
Datum vloge:
5. 9. 2012
Vrsta odločitve:
sklep
Vrsta rešitve:
zavrženje
Dokument:
US29877
Dokument v PDF obliki:
U-I-232-12.pdf
137 KB
Prenesite datoteko
U-I-232/12-9
8. 10. 2012
SKLEP
Ustavno sodišče je v postopku za preizkus pobude Želimirja Brežeta, Maribor, na seji 8. oktobra 2012
sklenilo:
Pobuda za začetek postopka za oceno ustavnosti drugega odstavka 143. člena Zakona za uravnoteženje javnih financ (Uradni list RS, št. 40/12) se zavrže.
OBRAZLOŽITEV
1. Pobudnik izpodbija drugi odstavek 143. člena Zakona za uravnoteženje javnih financ (ZUJF), na podlagi katerega mu je bila vojaška invalidska pokojnina zmanjšana za 150,00 EUR. Meni, da je izpodbijana določba v neskladju z 2., 5., 14., 15., 16., 22., 25., 34., 35., 50., 51. in 153. členom Ustave. Izpodbijana ureditev naj bi bila nepravična, ker naj bi bili upokojenci z nižjo pokojnino znotraj posamezne skupine upokojencev, tj. skupin, opredeljenih v prvi do šesti alineji navedene določbe, obravnavani strožje kot tisti z višjimi pokojninami, ter diskriminatorna, saj se pokojnina ni znižala vsem upokojencem, katerih pokojnine so obveznost državnega proračuna. Dodaja še, da tudi njegova pokojnina temelji na plačevanju prispevkov za obvezno pokojninsko zavarovanje.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno (sklep Ustavnega sodišča št. U-I-162/12, Up-626/12 z dne 12. 7. 2012, Uradni list RS, št. 55/12). V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za oceno ustavnosti izpodbijane zakonske določbe. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik